Ni Kadek Winarsih
Budaya mawit saking basa sansekerta inggih punika budhayah sané marupa wentuk jamak saking kruna budhi artosnyané akal. Dadosnyané budaya kaartosang pinaka pupulan sané kakaryanin olih jadmané kaketus saking akalnyané. Jantos mangkin budayané punika nénten prasida lémpas saking kahuripan ring guminé puniki. Taler budayané punika mamargi sinarengan sareng ritual utawi upacara. Asapunika taler Bhuana Agung mamargi sinarengan sareng Bhuana Alit.
Pikaryan sané kapikolihang majalaran antuk budaya lan upacara sakadi palinggih mobil sané wénten ring wewidangan Désa Pakraman Sangkét, Kelurahan Sukasada Kabupaten Buléléng. Risejeroning ajaran Agama Hindu wénten taler sékta Bhuana Agung lan Bhuana Alit sané kabaos taler Sakala Niskala. Kawangunnyané palinggih puniki kacingak mawit saking segi sakala majalaran antuk paruman désa adat i rika, lan yéning kacingak mawit saking segi niskala palinggih punika kawangun majalaran antuk pituduh saking Ida Bhatara rikalaning piodalan ring pura-pura i rika antuk tata cara ngerangsuk ka tengahing angga sarira jadmané (trans).
Wénten tigang wentuk wangunan palinggih mobil nanging genahnyané matiosan sane makasamian wangunannyané magenah ring jaba purané. Minakadi pelinggih mobil mawentuk sédan genahnyané ring Pura Désa, palinggih mobil pick-up polisi magenah ring Pura Dalem, palinggih mobil truk tentara ring Pura Mangening taler palinggih sané durung prasida kawangun inggih punika pelinggi mawentuk kapal terbang ring Pura Bukit. Makasamian palinggih punika madrué kawigunan sané pateh kacingak mawit saking sakala lan niskala marupa alat operasional ring sejabaning pamerintahan, sané kaumpamiyang wénten komandan lan wénten staf-nyané. Kawigunayan mobil pick-up polisi sané magenah ring Pura Dalem inggih punika nyarengang sakancan gumatat gumitité sané wénten ring wewidangan sétra sané pacang malancaran, asapunapi kawéntenannyané kapilih mobil truk lan pick-up? Mangda makéhan dagingnyané sané prasida munggah ring mobilé soang-soang. Kawigunan mobil truk tentarané punika nyarengan pasukan militéré ngawantu pecalang désané yéning kacingak mawit saking segi niskala ngemban désa mangda tetep ajeg. Kawigunan mobil sédanné punika kaanggén nganter pejabat pemerintahané sané paling utama ri tatkalaning ngemban tugasnyané taler kawigunannyané sané lianan inggih punika kaanggén mendakin uleman-uleman sané jagi ngrauhin ka désa punika. Wénten mobil pastika wénten supirnyané sané pacang nyupirin mobilé punika ring sakalané majalaran antuk ksrangsukan (trans) nyusupin ring angga sarira Putu Adita sané maparaban Panji Landung nyupirin mobil sané magenah ring wewidangan jaba sisi Pura Dalem, lan supir sané maparaban Bapak Sulendang nyusupin ring angga sarira Luh Lemes sané palinggihnyané ring wewidangan jaba sisi Pura Mangening nanging sering pisan nyupirin mobil sédan sané magenah ring wewidangan jaba sisi Pura Désa mawinan nyantos mangkin durung prasida kauningin sira sané dados supirnyané.
Asapunika kabaosang olih masyarakat i rika ri tatkala désané keni kabrebehan utawi ring nuju-nuju rahina mobil-mobilé punika mamargi ngiterin désa lan pasukannyané pacang misadia macecingak ring désané punika. Upakara sané prasida kaunggahang ring soang-soang palinggih minakadi tipat gong, pejati, segehan atuunan kawewehin antuk segehan mobil lan segehan tentara.
kac_Latn ban_Latn ban_Latn ban_Latn ban_Latn